Diari Oficial de la Generalitat Valenciana


Sumari del DOGV 6076, del 11-08-2009 (2009/9395)

ORDE de 22 de juliol de 2009, de la Conselleria d'Economia, Hisenda i Ocupació i de la Conselleria d'Educació, pel qual s'establix, amb caràcter experimental, el procediment d'avaluació i acreditació de la competència professional adquirida a través de l'experiència laboral o de vies no formals de formació.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6076

Data del DOGV
:   11-08-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/9395


Data del document
:   22-07-2009

Organisme emissor
:   Conselleria d'Economia, Hisenda i Ocupació

Tipus de document
:   Ordre

Correcció d'errades

 Descriptors 

:   * qualificació professional
    * experiència professional
    * legislació
    * ensenyament professional

ORDE de 22 de juliol de 2009, de la Conselleria d'Economia, Hisenda i Ocupació i de la Conselleria d'Educació, pel qual s'establix, amb caràcter experimental, el procediment d'avaluació i acreditació de la competència professional adquirida a través de l'experiència laboral o de vies no formals de formació. [2009/9395]
La cimera de Lisboa de caps d'Estat i de Govern de 2000 i les directrius europees elaborades des de llavors insistixen en el fet que és necessari establir mecanismes que permeten la validació de l'aprenentatge no formal, incloent-hi l'experiència laboral, com a element important per a fer realitat el principi de l'aprenentatge al llarg de la vida.
Esta línia de treball es reforça en la Declaració de Copenhaguen, de novembre de 2002, en la qual es dóna caràcter de prioritat a la convergència europea.
La Llei Orgànica 5/2002, de 19 de juny, de les Qualificacions i la Formació Professional, establix que el Sistema Nacional de Qualificacions i Formació Professional està format per diversos instruments i accions, i un d'estos és "un procediment de reconeixement, avaluació, acreditació i registre de les qualificacions professionals".
Esta llei orgànica definix els termes de Qualificació Professional i de Competència Professional. Establix en l'article 8.1 que els títols de Formació Professional i els certificats de professionalitat són els que acrediten les qualificacions professionals, i determina en l'article 8.2 que l'avaluació i l'acreditació de les competències professionals adquirides a través de l'experiència laboral o de vies no formals de formació tindrà com a referent el Catàleg Nacional de Qualificacions Professionals. Igualment considera en l'article 8.3 la possibilitat de realitzar acreditacions parcials acumulables.
D'altra banda, el Reial Decret 1128/2003, de 5 de setembre, pel qual es regula el Catàleg Nacional de Qualificacions Professionals, definix la unitat de competència com l'agregat mínim de competències professionals, susceptible de reconeixement i acreditació parcial, als efectes previstos en l'article 8.3 de la Llei Orgànica 5/2002, de 19 de juny, de les Qualificacions i de la Formació Professional.
La Llei Orgànica 2/2006, d'Educació, en l'article 66.4, reconeix a les persones adultes el dret a realitzar els aprenentatges, tant per mitjà d'activitats d'ensenyança reglada o no reglada, com a través de l'experiència laboral o en activitats socials, per la qual cosa s'adoptaran mesures per a la validació dels aprenentatges així adquirits.
El Reial Decret 1538/2006, de 15 de desembre, pel qual s'establix l'ordenació general de la Formació Professional del sistema educatiu recull en l'article 19 que per a l'obtenció dels títols es tindrà en compte el que establix l'article 8.3 de la Llei Orgànica 5/2002, de 19 de juny, de les Qualificacions i de la Formació Professional. I en l'article 35.4 es determina que l'acreditació de competències professionals adquirides a través de l'experiència laboral o de vies no formals de formació s'ha d'obtindre per mitjà del procediment que s'establisca en el desplegament del dit article 8.3 de la Llei Orgànica 5/2002, de 19 de juny, de les Qualificacions i de la Formació Professional. I que la dita acreditació permetrà la convalidació dels mòduls professionals associats a les unitats de competència que constituïsquen el títol que es desitja obtindre.
Fins a la publicació de la norma que establisca el procediment a què es referix l'article 8.3 de l'esmentada Llei 5/2002, de 19 de juny, de les Qualificacions i de la Formació Professional, seguix en vigor, segons el Reial Decret 1538/2006, la facultat d'avaluar i reconéixer competències professionals adquirides a través de l'experiència laboral o de vies no formals de formació establida en el derogat Reial Decret 942/2003, de 5 de març.
El Reial Decret 34/2008, de 18 de gener, pel qual es regulen els certificats de professionalitat, en l'article 3 establix que la seua finalitat, entre d'altres, és la d'acreditar les qualificacions professionals o les unitats de competència recollides en estos, independentment de la seua via d'adquisició, bé siga a través de la via formativa, o per mitjà de l'experiència laboral o vies no formals de formació, segons el que s'establisca en el desplegament de l'article 8.3 de la Llei Orgànica 5/2002, de 19 de juny, de les Qualificacions i de la Formació Professional.
D'altra banda, en l'article 15.2, s'assenyala que les administracions públiques competents en matèria laboral garantiran a la població activa la possibilitat d'accedir, per la via de l'experiència laboral i per vies no formals de formació, a l'avaluació i al reconeixement de les competències professionals.
I en la disposició transitòria quarta establix que, fins que no s'aprove la normativa de desplegament de l'article 8.2 de la Llei Orgànica 5/2002 de 19 juny, relatiu al procediment per a l'avaluació i acreditació de les competències professionals adquirides a través de l'experiència laboral o de vies no formals de formació, continuaran vigents les disposicions relatives a les proves de certificació, contingudes en el Reial Decret 1506/2003, de 28 de novembre, pel qual s'establixen les directrius dels certificats de professionalitat i, per tant, podran continuar realitzant-se convocatòries de proves per a l'obtenció dels certificats de professionalitat a l'empara d'este.
El Decret 92/2005, de 13 de maig, del Consell de la Generalitat, pel qual crea i regula l'Institut Valencià de Qualificacions Professionals, d'ara en avant IVQP, determina en l'article 3 que, entre les funcions de l'Institut, es troba la de gestionar en l'àmbit de la Comunitat Valenciana el procediment de reconeixement, avaluació i certificació de les competències professionals.
En estos moments, esta matèria està pendent de regulació a escala nacional per mitjà d'un reial decret que establirà definitivament el procediment i al qual haurà de remetre's la normativa autonòmica. Mentrestant, és convenient avançar de manera experimental fins que es desplegue la normativa estatal amb caràcter definitiu.
La disposició final primera del Decret 92/2005, de 13 de maig, del Consell de la Generalitat, pel qual es crea i regula l'IVQP, autoritza el conseller d'Economia, Hisenda i Ocupació i el conseller d'Educació per a dictar les disposicions necessàries per a l'execució i el compliment del que establix el present decret.
Per tot això, una vegada consultat el Consell Valencià de Formació Professional i en l'exercici de les atribucions conferides per l'article 28.e) de la Llei 5/1983, de 30 de desembre, del Consell.
ORDENEM
Article 1. Objecte i àmbit d'aplicació
Establir, amb caràcter experimental i limitat, el procediment d'avaluació i acreditació de competències professionals, que permeta als treballadors i a les treballadores accedir a l'avaluació i el reconeixement, si és el cas, de les seues competències professionals adquirides per l'experiència laboral, o l'aprenentatge no formal per mitjà d'una acreditació d'unitats de competència de qualificacions del Catàleg Nacional, incloses en títols de Formació Professional i en certificats de professionalitat que es detallen en la convocatòria corresponent.
L'àmbit d'aplicació d'esta orde és la Comunitat Valenciana, i tindrà vigor fins que es desplegue el procediment definitiu d'acord amb la normativa estatal.
Article 2. Nombre màxim de candidats
En cada procediment es determinarà el nombre màxim de places convocades.
En cas que el nombre de candidats supere el nombre màxim indicat, la comissió d'admissió del centre afectat realitzarà una selecció atenent els criteris següents, atorgant preferència per l'orde que apareixen esmentats:
- Condició de desocupat/ada en el moment de formalitzar la sol·licitud
- Més experiència laboral en el sector
- Més hores de formació
Article 3. Principis del procediment de reconeixement de competència professional:
a) Totes les persones desenrotllen aprenentatges al llarg de la vida, no sols en els contextos formals de formació sinó també per l'experiència laboral o per vies no formals de formació.
b) Estos aprenentatges poden ser avaluats i acreditats oficialment, de manera que es facen visibles les competències adquirides.
c) El procediment de reconeixement ha de garantir a les persones que hi participen transparència, objectivitat i imparcialitat en els mètodes empreats, així com la necessària confidencialitat.
d) El procés ha de comptar amb credibilitat i legitimació social, de manera que els resultats derivats d'aplicar-lo siguen acceptats i reconeguts per totes les parts implicades.
e) La mateixa reflexió sobre el que les persones ja saben fer és un element fonamental per a orientar o reorientar les trajectòries professionals, raó per la qual l'acreditació de competències professionals no és un fi en si mateix sinó un mecanisme de promoció de l'aprenentatge al llarg de la vida.
Article 4. Unitats de competència convocades
El procés d'avaluació i acreditació de la competència professional tindrà com a referent les unitats de competència dels títols i certificats de professionalitat que s'assenyalen en la convocatòria corresponent.
Article 5. Fases del procediment
Este procediment d'avaluació i acreditació de competències professionals consta de les fases següents, que faciliten el seu desenrotllament:
1ª Informació i orientació: esta fase ha de proporcionar informació bàsica a tota persona interessada a obtindre una acreditació d'unitats de competència, sobre el sistema nacional de qualificacions i formació professional i sobre el procediment regulat per esta orde.
2ª Inscripció i admissió de candidats en el procediment.
3ª Assessorament: l'objectiu de la fase consistix a donar suport als candidats en la recopilació de les evidències necessàries que demostren el domini professional relatiu a les unitats de competència que desitja que siguen reconegudes, i a orientar-los sobre les possibles accions que ha d'efectuar a fi de millorar la seua qualificació professional. Les sessions seran preferentment individuals.
4ª Sol·licitud d'avaluació de la competència professional.
5ª Avaluació: l'objectiu d'esta fase consistix a comprovar en cada una de les unitats de competència en què s'haja inscrit el candidat, si demostra la competència professional requerida en les realitzacions professionals.
6ª Acreditació: l'objectiu d'esta fase consistix a reconéixer i acreditar les unitats de competència posseïdes i demostrades pels usuaris al llarg del procediment d'avaluació. El document d'acreditació es realitzarà segons el model que figura en l'annex I d'esta orde.
7ª Assessorament final sobre itineraris formatius per a completar el perfil professional. Les sessions seran preferentment individuals.
Article 6. Informació i orientació general
Amb caràcter previ al començament del període d'inscripció en el procés d'avaluació i acreditació de la competència professional, l'IVQP, amb la col·laboració dels instituts de Formació Professional Integrats, els servicis d'orientació del SERVEF, així com els distints agents vinculats a la Formació Professional i a l'ocupació, facilitaran informació general als possibles candidats sobre el desenrotllament del procediment d'avaluació i acreditació de la competència professional, de manera que les persones interessades puguen prendre una decisió a participar-hi o no.
Article 7. Inscripció en el procediment
7.1. Requisits dels candidats
Les persones que desitgen participar en el procediment hauran de complir els requisits següents:
a) Posseir nacionalitat espanyola, trobar-se inclòs, com a resident comunitari o familiar d'este, en l'àmbit d'aplicació del Reial Decret 240/2007, de 16 de febrer, o ser titular d'una autorització de residència a Espanya en vigor.
b) Tindre 18 anys complits en el moment de realitzar la inscripció, quan es tracte d'unitats de competència de nivell I i de 20 anys per al nivell II.
c) Tindre experiència laboral i/o formació relacionada amb la competència professional que es vol acreditar.
- En cas d'experiència laboral.
Per a les unitats de competència de nivell II cal justificar, almenys, 3 anys, amb un mínim de 2.000 hores treballades en total.
Per a les unitats de competència de nivell I es requeriran 2 anys d'experiència laboral, amb un mínim de 1.200 hores treballades en total.
- En cas de formació.
En cas d'aportar únicament documentació relacionada amb la formació, es justificaran, per unitat de competència, almenys, les hores del mòdul formatiu associat a la corresponent unitat, i que apareixen detallades al costat de cada unitat de competència convocada.
7.2. Els candidats majors de 25 anys que reunisquen els requisits d'experiència laboral o formativa indicats en l'apartat anterior, i que no puguen justificar-los per mitjà dels documents assenyalats en l'article 8, podran sol·licitar la seua inscripció provisional en el procediment. Presentaran la justificació per mitjà d'alguna prova admesa en dret de la seua experiència laboral o aprenentatges no formals de formació.
Article 8. Justificació de l'historial professional i/o formatiu
8.1. La justificació de l'experiència laboral es farà amb els documents següents:
a) Historial professional
Certificació de la Tresoreria General de la Seguretat Social, de l'Institut Social de la Marina o de la mutualitat a què estiguen afiliats, on conste l'empresa, la categoria (grup de cotització) i el període de contractació, i contracte de treball o certificació de l'empresa on hagen adquirit l'experiència laboral, en la qual conste específicament la duració dels períodes de prestació del contracte, l'activitat exercida i l'interval de temps en què s'ha realitzat la dita activitat.
b) Per a treballadors autònoms o per compte propi
Certificat del període d'alta en la Seguretat Social en el règim especial de Treballadors Autònoms.
Descripció de l'activitat exercida i interval de temps en què s'ha realitzat esta.
8.2. Historial formatiu
La justificació de la competència professional adquirida a través de vies no formals de formació es realitzarà per mitjà d'un document que acredite que el candidat posseïx formació relacionada amb les unitats de competència que es pretenguen acreditar, en el qual consten els continguts i les hores de formació.
Article 9. Sol·licituds
9.1. Qui desitge participar en este procés d'acreditació haurà de presentar una instància d'acord amb un model oficial que figura en l'annex II de la present orde, que serà facilitada gratuïtament en les direccions territorials d'Educació de la Generalitat, i que també podrà ser impresa a través de la pàgina d'Internet de la Conselleria d'Educació. http://www.edu.gva.es/eva/val/ivqp/ivq.htm
9.2. Documentació. A la instància de sol·licitud s'afegiran els documents següents:
a)Fotocòpia del document nacional d'identitat, passaport o tarjeta de residència.
b) Els documents justificatius de l'experiència laboral i/o de la formació no formal, com assenyala l'article 8.
9.3. Les sol·licituds, junt amb la resta de la documentació, es presentaran en els centres que s'indiquen en cada convocatòria:
També es podran presentar als llocs i en la forma que determina l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener. En cas que s'opte per presentar la sol·licitud davant d'una oficina de correus, es farà en un sobre obert perquè la instància siga datada i segellada pel funcionari de correus abans de ser certificada. Si no es fa d'esta manera, es considerarà presentada en la data d'entrada en qualsevol dels llocs establits en el paràgraf anterior.
Article 10. Admissió d'aspirants
10.1. Amb caràcter previ a l'inici del procediment, es realitzarà un procés d'admissió per una comissió presidida pel director del centre, el cap del departament de la família professional objecte de la convocatòria i un professor del departament designat pel director, que actuarà com a secretari.
Les funcions de la comissió seran les de comprovar que les persones sol·licitants complixen els requisits d'admissió, proposar una relació d'aspirants admesos i exclosos i resoldre les reclamacions que es puguen produir relacionades amb l'admissió.
10.2. Finalitzat el termini de presentació d'instàncies, es farà pública la llista provisional d'admesos i exclosos en el tauler d'anuncis del centre i en la pàgina web de l'IVQP en un termini de 5 dies hàbils, comptats a partir de l'endemà de la finalització de l'esmentat termini, segons el model de l'annex III. Per a això, una vegada configurada la llista provisional, es remetrà per correu electrònic a l'IVQP (uynu@nkv.svo.yr).
10.3. Els aspirants exclosos disposaran d'un termini de 3 dies hàbils, comptats a partir de l'endemà de la publicació de la llista provisional, per a poder formular les al·legacions que consideren oportunes. Així mateix, aquells aspirants que hagen detectat errors en la consignació de les seues dades personals podran manifestar-los en el mateix termini. Les reclamacions es dirigiran al director del centre en què han presentat la sol·licitud i es presentaran en el dit centre.
10.4. La comissió d'admissió resoldrà les reclamacions presentades en el termini de 3 dies hàbils i farà pública la relació definitiva d'aspirants segons el model de l'annex IV i seguint el mateix procediment establit en l'apartat 10.2.
10.5. Contra la dita resolució, que posa fi a la via administrativa, d'acord amb el que preceptua l'article 109.d) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, podrà interposar-se amb caràcter potestatiu un recurs de reposició davant la mateixa comissió d'admissió, en el termini d'un mes a comptar des de l'endemà de ser publicada, o interposar-se directament un recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos a comptar a partir de l'endemà de ser publicada.
Article 11. Assessorament
11.1. Esta fase es desenrotllarà en 25 dies hàbils, a comptar a partir de la publicació de la llista definitiva d'aspirants. A la finalització d'esta, cada participant en el procés haurà elaborat l'informe personal de la seua competència professional omplint un test d'autoavaluació, haurà rebut l'assessorament sobre la seua continuïtat o no en el procés i, si és el cas, recomanacions sobre ofertes formatives que l'ajuden a completar el seu perfil professional. Esta fase va dirigida a les persones ja inscrites i té com a finalitat analitzar les activitats professionals prèvies del candidat o candidata i el resultat d'un test d'autoavaluació, per a identificar la correspondència dels seus aprenentatges amb les unitats de competència que serien més idònies a l'efecte de sol·licitar-ne l'acreditació, així com proporcionar al candidat el suport necessari durant el procés. El candidat recollirà les activitats prèvies que han originat els seus aprenentatges en un dossier de competència professional individual que englobarà, almenys, els aspectes següents: curriculum vitae, informació sobre la seua trajectòria formativa formal i no formal, i sobre la seua experiència professional. La persona encarregada de la fase d'assessorament emetrà un informe en què propose a l'aspirant la seua continuïtat o no en el procés d'avaluació. Este consell assessor, d'acord amb el model que recull l'annex IV, no té caràcter vinculant per al candidat.
Si es considera que la persona aspirant no reunix les condicions per a optar amb garantia d'èxit a la fase d'avaluació, l'assessor li proporcionarà informació sobre les possibilitats de formació permanent.
11.2. Esta fase l'exerciran assessors designats i formats a este efecte per l'administració educativa i podrà incorporar sessions grupals per al tractament de temes generals. A la finalització de la fase d'assessorament, el candidat rebrà el document amb el consell assessor i el dossier complet que haja resultat del desenrotllament d'esta fase.
Article 12. Sol·licitud d'avaluació de la competència professional
12.1. Per a prendre part en la fase d'avaluació, la persona aspirant haurà de presentar una sol·licitud d'acord amb el model que recull l'annex V durant els 3 dies hàbils següents al final de la fase d'assessorament. Junt amb la sol·licitud haurà d'entregar el dossier complet que resulte del treball desenrotllat en la fase d'assessorament.
Tota esta documentació s'entregarà en el centre en què s'ha inscrit, seu de la comissió d'avaluació, i dirigida al seu president.
12.2. La fase d'avaluació es desenrotllarà durant els 25 dies hàbils següents al final del termini de sol·licitud d'avaluació. Conclosa esta, cada aspirant haurà sigut avaluat en les unitats de competència sol·licitades i haurà rebut el corresponent juí de competència. Esta fase consta de dos parts:
a) Preparació de l'avaluació. En esta part, cada aspirant serà informat pels avaluadors sobre les característiques de la fase d'avaluació. Així mateix, es fixaran els moments, els llocs i, en la mesura que siga possible, els procediments d'avaluació; tot això serà recollit en un pla d'avaluació, que serà comunicat a cada candidat per la comissió avaluadora. El dit pla serà elaborat tenint en compte tota la documentació aportada i generada pel candidat en la fase d'assessorament.
b) Desenrotllament de l'avaluació. Cada candidat serà objecte d'avaluació per part de la comissió avaluadora corresponent, la qual, a este efecte, utilitzarà de manera preferent diversos elements per a facilitar que els candidats puguen demostrar la seua competència, com ara el dossier individual de competències, l'entrevista personal, l'observació o la simulació de la pràctica professional o altres proves complementàries, si calen.
12.3. Les etapes de preparació i desenrotllament de l'avaluació seran realitzades per avaluadors designats i formats a este efecte per l'administració educativa, que integraran la comissió avaluadora que es descriu en el punt següent.
Article 13. Comissió avaluadora
13.1. La comissió avaluadora, estarà integrada per un mínim de tres persones acreditades com a avaluadors, nomenades per la directora general d'Avaluació, Innovació i Qualitat Educativa i de la Formació Professional, una de les quals exercirà de president i altra de secretari. El seu funcionament estarà subjecte als preceptes continguts en la Llei 30/1992, de 26 de novembre.
13.2. La comissió avaluadora podrà demanar la col·laboració puntual d'experts, la participació dels quals haurà de ser autoritzada per la direcció general competent.
13.3. En el procés d'avaluació d'un candidat no podran intervindre les persones que hagen desenrotllat la fase d'assessorament.
Article 14. Funcions de la comissió avaluadora i dels seus membres
a) Funcions de la comissió avaluadora:
- Organitzar el procés d'avaluació a través d'un pla que incloga les activitats o proves necessàries i la gestió derivada de la seua actuació.
- Valorar la documentació aportada pels candidats i per l'informe de l'assessor. Es podrà requerir l'interessat, si cal, l'aportació d'una altra documentació complementària que evidencie l'adquisició de la competència professional que sol·licita que li siga reconeguda.
- Determinar el mètode i els instruments d'avaluació de la competència professional.
- Avaluar la competència professional a partir de la informació recopilada i les evidències generades i registrades al llarg de tot el procediment, prenent com a referent les realitzacions professionals i els criteris de realització de cada una de les unitats de competència.
- Recollir els resultats en una acta d'avaluació que, junt amb tot l'expedient, es remetrà a l'administració, amb la proposta de certificació corresponent per a l'acreditació dels candidats.
- Resoldre les reclamacions que puguen presentar els candidats durant el procés d'avaluació.
- Documentar el procés d'avaluació per al seguiment, el control i com a garantia de qualitat.
- Informar el candidat dels resultats de l'avaluació, així com sobre les oportunitats per a completar la seua formació i obtindre l'acreditació completa de títols de formació professionals o certificats de professionalitat.
- Totes les altres vinculades a les seues funcions que li siguen assignades per l'administració.
b) Funcions del president de la comissió:
- Representar i mantindre la interlocució amb l'IVQP.
- Convocar i presidir les reunions de la comissió.
- Dirigir i coordinar les actuacions de la comissió.
- Supervisar i coordinar l'elaboració i el desenrotllament de les proves i les actuacions dels equips d'avaluació.
- Vetlar pel compliment de les normes establides en la present orde.
c) Funcions del secretari de la comissió:
- Redactar les actes i, si és el cas, donar fe dels acords adoptats en les reunions de la comissió.
- Rebre les propostes de juí de competència per al seu trasllat a la comissió.
- Expedir les certificacions de caràcter no acadèmic que siguen sol·licitades pels candidats o per l'administració.
- Omplir la documentació requerida per l'administració a l'efecte de la corresponent indemnització econòmica que puga correspondre per les actuacions de la comissió.
d) Funcions dels avaluadors:
- Elaborar els plans d'avaluació.
- Assistir a la realització de les proves i controlar el seu desenrotllament.
- Registrar totes les activitats d'avaluació, que seran firmades pels avaluadors i pel candidat.
- Proposar els juís de competència.
- Redactar els informes d'avaluació.
Article 15. Resultats de l'avaluació
15.1. La comissió, a partir dels instruments d'avaluació i les actuacions desenrotllades, emetrà un juí de competència en relació a les evidències demostrades per cada aspirant. El juí de competència s'expressarà de manera dicotòmica, en termes de competència demostrada o competència no demostrada, d'acord amb el model de l'annex VI.
15.2. Els referents d'avaluació per al procés descrit en el punt anterior seran les unitats de competència, amb les seues corresponents realitzacions professionals i criteris de realització, que estan incloses o integren els títols o els certificats que es convoquen.
15.3. El document en què s'expressa el juí de competència serà entregat personalment o remés al candidat a través de correu certificat amb justificant de recepció, a fi de garantir la necessària confidencialitat del procediment.
Article 16. Reclamacions
16.1. Les reclamacions a les decisions de la comissió avaluadora es presentaran per escrit, en primera instància, a la mateixa comissió. La dita reclamació es presentarà en la seu de la comissió d'avaluació, en el termini de tres dies hàbils posteriors a la data que figure en el document d'entrega personal o en el justificant de recepció si s'ha remés el document per correu, tal com indica el punt anterior.
La comissió d'avaluació resoldrà respecte d'això en el termini de set dies hàbils a comptar de l'endemà de la presentació de la reclamació.
16.2. Les persones que hagen esgotat el procés de reclamació en primera instància podran continuar la seua tramitació davant de la Direcció General d'Avaluació, Innovació, Qualitat Educativa i de la Formació Professional, i per això presentaran la reclamació en el registre general de la Conselleria d'Educació o per qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb el que disposa l'article 1 del Decret 130/1998, de 8 de setembre, del Consell. En cas que s'opte per presentar la reclamació davant d'una oficina de correus, es farà en sobre obert perquè l'escrit siga datat i segellat pel funcionari de correus abans de ser certificada.
Article 17. Acreditació
a) A les persones que siguen avaluades positivament els serà acreditada la unitat o unitats de competència corresponents d'acord amb el model que figura en l'annex I.
b) Les unitats de competència acreditades tenen valor a tot l'Estat i seran reconegudes a l'efecte d'acreditació parcial acumulable per a l'obtenció del títol o certificat de professionalitat corresponent.
Article 18. Assessorament final
Una vegada finalitzat el procés d'avaluació, el candidat rebrà de la comissió avaluadora un escrit on es farà constar, segons siga procedent:
a) Les possibilitats de formació, amb les orientacions pertinents, perquè puguen acreditar en convocatòries posteriors les unitats de competència per a les quals havia sol·licitat acreditació.
b) Les possibilitats de formació, amb les orientacions pertinents, per a completar la formació conduent a l'obtenció d'un títol de Formació Professional o certificat de professionalitat relacionat amb estes.
Article 19. Registre
Els centres que siguen seu de la comissió d'avaluació mantindran un registre de les unitats de competència acreditades en el procediment d'avaluació previst en esta norma. Després de la convocatòria, el centre traslladarà una còpia del dit registre a l'IVQP per a procedir a incorporar-lo al registre general d'unitats de competència acreditades.
DISPOSICIONS ADDICIONALS
Primera. Execució
Es faculta les direccions generals competents per raó de la matèria a dictar totes les instruccions que siguen necessàries per a la realització de convocatòries i l'execució d'allò que disposa esta orde.
Segona. Convocatòria
Es convoca, amb caràcter experimental i limitat, un procediment d'avaluació i acreditació de competències professionals adquirides per l'experiència laboral o per aprenentatge no formal, mitjançant l'acreditació d'unitats de competència de qualificacions del Catàleg Nacional, segons les especificacions detallades en l'annex VII.
DISPOSICIONS FINALS
Única. Entrada en vigor
Esta orde entrarà en vigor a partir de l'endemà de ser publicada en el Diari Oficial de la Comunitat Valenciana.
València, 22 de juliol de 2009
El vicepresident segon del Consell i conseller d'Economia, Hisenda i Ocupació,
GERARDO CAMPS DEVESA
El conseller d'Educació,
ALEJANDRO FONT DE MORA TURÓN